****

**Ghid pentru redactarea şi prezentarea Lucrării de Disertație pentru programul de Master *Traducere și Interpretare***

**A MAGISZTERI ZÁRÓVIZSGA ÁLTALÁNOS KÖVETELMÉNYEI**

**1.** A disszertációt a záróvizsgára való beiratkozáskor kell leadni egy nyomtatott, spirálos kötésű, illetve egy elektronikus példányban (az utóbbit CD-n vagy DVD-n).

**2.** A dolgozat minimális terjedelme kb. 35 oldal, azaz 70000 leütés (címoldalak, tartalomjegyzék, mellékletek nélkül). A disszertációban a hallgatónak bizonyítania kell a témára vonatkozó alapvető szakirodalom ismeretét, és a téma kidolgozásában új problémafelvetéseket, új megközelítéseket, új megoldásokat kell beépítenie. A disszertáció nyelve lehet: magyar, angol. A további formai követelményekről jelen módszertan első melléklete rendelkezik.

**3.** A disszertációhoz annak leadásakor csatolni kell a vezetőtanár szakmai értékelését is, a jelen módszertan második mellékletét képező formanyomtatvány szerint, a vezetőtanár aláírása által hitelesítve. Az értékelések alapján a leadást követő négy napon belül elkészül azoknak a dolgozatoknak a listája, amelyek a záróvizsga-bizottság elé kerülhetnek.

### A DISSZERTÁCIÓVAL KAPCSOLATOS

### FORMAI KÖVETELMÉNYEK

**I. A disszertáció fő részei:**

1. Külső borító (román nyelven; lásd jelen útmutató 4. oldalát)
2. Címlap román nyelven (lásd jelen útmutató 5. oldalát)
3. Címlap magyar/angol nyelven (lásd jelen útmutató 6. oldalát)
4. Tartalomjegyzék (a fejezetcímek oldalszámaival)
5. Főszöveg
	* bevezetés
	* fejezetek
	* következtetések
6. Felhasznált szakirodalom
7. Mellékletek (ha szükséges)

**II. Általános formai követelmények:**

1. A főszöveg 12-es méretű Times New Roman betűtípussal készül, 1,5-es sorközzel, „sorkizárt” (*justified*) sorvégekkel, 2,5 cm-es margóval.
2. A fejezetcímek középre igazítottak, 14-es méretű kövérített (*bold*) betűvel szedjük őket.
3. Az alfejezetcímek balra igazítottak, 12-es méretű kövérített (*bold*) betűvel szedjük őket.
4. Az oldalszámozás az oldalak alján, középre igazítva jelenik meg.
5. A szövegen belüli kiemeléseket dőlt (*kurzív, italic*) betűkkel jelezzük. Szövegtestben lehetőleg nem használunk kövérítést és aláhúzást.
6. A hivatkozott művek címeit, illetve a folyóiratcímeket a főszövegben dőlt betűs (*kurzív, italics*) szedéssel emeljük ki.
7. A szakirodalomra történő hivatkozás az MLA style sheet szerint történjen.
8. A felhasznált szakirodalmat tartalmazó irodalomjegyzékben szereplő tételek a szerzők vezetéknevének ábécésorrendjében követik egymást. Sokszerzős művek, lexikonok stb. esetében a szerkesztők nevét vesszük figyelembe. Többszerzős, illetve többszerkesztős művek esetén a művet csak az ábécésorrendben első név szerint közöljük. Ha a dolgozat jellege megkívánja, külön csoportba rendezzük az elsődleges és a másodlagos szakirodalmat.